บจ.เพิ่มทุน2.6แสนล้าน
สูงสุดรอบ10ปีฮิตตามหุ้นบูม‘ปตท.สผ.’นำ
29 ธ.ค. 2555

สูงสุดรอบ10ปีฮิตตามหุ้นบูม‘ปตท.สผ.’นำ 
บจ.ฮิตระดมทุนทั้งปี 2555 กว่า 2.6 แสนล้านบาทสูงสุดรอบ 10 ปี ตามตลาดหุ้นบูม ปตท.สผ.ผู้นำ
น.ส.ปวีณา ศรีโพธิ์ทอง ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า ยอดการระดมทุน (ไม่รวมหุ้นใหม่เข้าตลาด) ของบริษัทจดทะเบียน (บจ.) ตั้งแต่ต้นปีถึงปัจจุบันวันที่ 27 ธ.ค. 2555 มีมูลค่ารวม 262,765 ล้านบาท สูงสุดรอบ 10 ปี โดย บจ.ที่ระดมทุนเพิ่มมีทั้งหมด 154 บริษัท เป็น บจ.ใน ตลท. 119 บริษัท (237,346 ล้านบาท) ตลาดหลักทรัพย์ เอ็ม เอ ไอ (mai) 35 บริษัท (10,808 ล้านบาท) และกองทุนรวมอสังหาริมทรัพย์อีก 5 กองทุน (14,611ล้านบาท)
หากดูยอดการระดมทุนแยกตามกลุ่มอุตสาหกรรม พบว่า กลุ่มทรัพยากรมียอดระดมทุนสูงสุด 93,986 ล้านบาท สาเหตุหลักมาจากการระดมทุนของบริษัท ปตท.สำรวจและผลิตปิโตรเลียม (PTTEP) 9.23 หมื่นล้านบาท ซึ่งเป็นการระดมทุนที่มีมูลค่าสูงสุดเป็นประวัติการณ์ ตามด้วยกลุ่มธุรกิจการเงิน 56,229 ล้านบาท โดยเป็นการระดมทุนของธนาคารกรุงไทย (KTB) 35,234 ล้านบาท และกลุ่มบริการ 32,917 ล้านบาท ทั้ง 3 กลุ่มอุตสาหกรรมนี้มียอดระดมทุนคิดเป็น 70% ของมูลค่าทั้งหมด
น.ส.ปวีณา กล่าวว่า ยอดระดมทุนที่สูงปีนี้สอดคล้องกับดัชนีหุ้นไทยและเอ็ม เอ ไอ ที่เพิ่มขึ้นมากจากปี 2554 ค่าสัดส่วนราคาต่อกำไร (พี/อี) ในระดับที่ดีและสภาพคล่องการซื้อขายหลักทรัพย์ที่สูง ทำให้ บจ. ระดมทุนได้ราคาดี ไม่ต้องเพิ่มทุนด้วยการออกหุ้นจำนวนมาก (ลด Dilution Effect) เหมือนช่วงตลาดซบเซา 
ด้านการใช้เครื่องมือทางการเงิน ปีนี้มี บจ. 87 บริษัท ใช้เครื่องมือทางการเงินรวม 116 รายการ เครื่องมือที่ บจ. ใช้มากที่สุดคือการจ่ายหุ้นปันผล มี 35 บริษัท สูงสุดเป็นประวัติการณ์และเป็นปีที่ 2 ติดต่อกัน ที่เครื่องมือดังกล่าวได้รับความนิยมสูงสุด ทั้งนี้พบว่า บจ.ที่จ่ายหุ้นปันผลโดยส่วนใหญ่เป็นบริษัทขนาดกลางและขนาดเล็กที่มีกระแสเงินสดจ่ายในการซื้อที่ดิน อาคาร และอุปกรณ์ (CAPEX) ช่วง 9 เดือนแรกปีนี้สูงกว่าช่วงเดียวกันปีที่แล้ว หรือเป็นบจ.ที่ต้องใช้เงินลงทุนปี 2556 สูง จึงมีความต้องการเก็บเงินสดไว้เพื่อใช้เป็นเงินทุนหมุนเวียนและเงินลงทุน ซึ่งจะช่วยเพิ่มมูลค่ากิจการและผลตอบแทนผู้ถือหุ้นในอนาคต ส่วนเครื่องมือทางการเงินที่ได้รับความนิยมรองลงมา คือการออกใบสำคัญแสดงสิทธิฯ (Warrant) และการออกใบสำคัญแสดงสิทธิฯ ให้กรรมการ ผู้บริหาร พนักงานบริษัท (ESOP Warrant)
สำหรับเครื่องมือทางการเงินที่มีแนวโน้มเพิ่มขึ้นต่อเนื่อง คือโครงการสะสมหุ้นสำหรับพนักงานบริษัทจดทะเบียน (EJIP) โครงการ EJIP เป็นรูปแบบหนึ่งของการให้ผลตอบแทนกับพนักงาน ผู้บริหาร และกรรมการของบริษัท ซึ่งจะช่วยสร้างมูลค่าเพิ่มให้แก่ราคาหุ้นและส่วนของผู้ถือหุ้นให้มากขึ้น ปีนี้มี บจ.ขนาดเล็กถึงใหญ่ใช้เครื่องมือดังกล่าวรวม 8 บริษัท จากปี 2552 และ 2553 ปีละ 4 บริษัท และปี 2554 มี 5 บริษัท